賦周斗祥愛竹
作者：蕭立之
朝代：宋

paragraphs: 平生愛蓮無極翁，而孫愛竹將無同。
豈期野鶩有遺憾，善學下惠猶家風。
問君竹亦有何好，蟠胸世好百無有。
黔婁先生生不邪，西山遺民窮得瘦。
向來結交王子猷，一日不見如三秋。
叩門不共主人語，往往竟日肩輿留。
先生河陽種花手，耿耿冰霜含宇宙。
從渠紅紫競春陽，留眼相看歲寒後。